

**Comisia pentru Privatizare și Administrarea**

**Activelor Statului**

**PROCES VERBAL**

**al şedinţei Comisiei din data de 26.02.2013**

Comisia pentru privatizare şi administrarea activelor statului, condusă de domnul senator Mircea Banias, şi-a desfăşurat lucrările în ziua de 26.02.2013. Preşedintele Comisiei a constatat că există cvorum pentru începerea şedinţei.

Membrii Comisiei au aprobat următoarea ordine de zi:

1. Proiect de lege privind aprobarea Ordonanţei de urgenţă a Guvernului nr. 95/2012 pentru prorogarea termenelor prevăzute la alin.(2) şi (4) ale art.6 din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia"-S.A. ([L30/2013](http://www.senat.ro/Legis/Lista.aspx?cod=16934))
2. Diverse.

La punctul 1 pe ordinea de zi s-a discutat *Proiectul de lege privind aprobarea Ordonanţei de urgenţă a Guvernului nr. 95/2012 pentru prorogarea termenelor prevăzute la alin.(2) şi (4) ale art.6 din Ordonanţa de urgenţă a Guvernului nr.114/2005 privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia"-S.A.*

Proiectul de lege are ca obiect de reglementare prorogarea termenelor prevăzute la art. 6 alin. (2) şi (4) din Ordonanţa de urgenţă a Guvernului nr. 114/2005, privind unele măsuri pentru derularea şi finalizarea privatizării societăţilor comerciale filiale de distribuţie şi furnizare a energiei electrice "Electrica Moldova" - S.A. şi "Electrica Oltenia" - S.A., de la data de 31 decembrie 2012 până la data de 31 decembrie 2013.

În preambulul ordonanţei se precizează că, la data de 31 decembrie 2012 expiră termenele prevăzute în Ordonanţa de urgenţă a Guvernului nr. [114/2005](file:///C:\Users\leggis2\AppData\Local\Microsoft\Windows\Temporary%20Internet%20Files\Sintact%202.0\cache\Legislatie\temp\00084963.htm) până la care persoanele îndreptăţite (salariaţi, membrii consiliului de administraţie şi pensionarii cu ultimul loc de muncă la Electrica S.A. şi la filiala Electrica Moldova S.A.) mai pot achiziţiona acţiuni la societăţile comerciale "E.ON Moldova Distribuţie" - S.A. şi "E.ON Energie România" - S.A. Întrucât dreptul acestor persoane, de a achiziţiona acţiuni, este reglementat de Ordonanţa Guvernului nr. [31/2004](file:///C:\Users\leggis2\AppData\Local\Microsoft\Windows\Temporary%20Internet%20Files\Sintact%202.0\cache\Legislatie\temp\00071068.htm)**,** iar Ordonanţa de urgenţă a Guvernului nr. [116/2011](file:///C:\Users\leggis2\AppData\Local\Microsoft\Windows\Temporary%20Internet%20Files\Sintact%202.0\cache\Legislatie\temp\00145065.htm) instituie mecanismul concret şi termenul de finalizare a operaţiunilor de vânzare, respectiv 31 decembrie 2013, neadoptarea acestui act normativ poate evidenţia o inconsecvenţă a statului român faţă de angajamentul său iniţial de a vinde un pachet de până la 10% din capitalul social al acestor societăţi, creând premisele unor situaţii litigioase.

Consiliul Legislativ avizează favorabil prezentul proiect de lege.

Membrii Comisiei pentru privatizare şi administrarea activelor statului şi ai Comisiei economice, industrii şi servicii, au hotărât, cu majoritate de voturi pentru, să adopte raport de admitere fără amendamente.

Membrii Comisiei pentru privatizare şi administrarea activelor statului au hotărât, cu majoritate de voturi, să adopte raport de admitere fără amendamente.

**PREȘEDINTE, SECRETAR,**

**Mircea Banias Valentin Calcan**